62019TJ0169_RES
Lieta T‑169/19
Style & Taste, SL
pret
Eiropas Savienības Intelektuālā īpašuma biroju
Vispārējās tiesas (desmitā palāta paplašinātā sastāvā) 2021. gada 2. jūnija spriedums
Eiropas Savienības preču zīme – Spēkā neesamības atzīšanas process – Eiropas Savienības grafiska preču zīme, kas attēlo polo spēlētāju – Agrāks valsts dizainparaugs – Relatīvs spēkā neesamības pamats – Regulas (EK) Nr. 40/94 52. panta 2. punkta d) apakšpunkts (tagad)
Regulas (ES) 2017/1001 60. panta 2. punkta d) apakšpunkts – Eiropas Savienības preču zīme – Atteikšanās, atcelšana un spēkā neesamība – Relatīvi spēkā neesamības pamati – Preču zīmes izmantošana, kas var tikt aizliegta saskaņā ar citām agrākām tiesībām – Rūpnieciskā īpašuma tiesības – Grafiska preču zīme, kas attēlo polo spēlētāju – Agrāks valsts dizainparaugs
(Padomes Regulas Nr. 40/94 52. panta 2. punkta d) apakšpunkts)
(skat. 25.–32. punktu)
Rezumējums
Pēc 2004. gada 29. septembrī Eiropas Savienības Intelektuālā īpašuma birojam (EUIPO) iesniegtā pieteikuma The Polo/Lauren Company LP ieguva grafiska apzīmējuma, kas attēlo polo spēlētāju, kā Eiropas Savienības preču zīmes reģistrāciju. Preču zīme tika reģistrēta 2005. gada 3. novembrī.
2016. gada 23. februārī Style & Taste, SL iesniedza pieteikumu par apstrīdētās preču zīmes atzīšanu par spēkā neesošu, pamatojoties uz Regulas Nr. 40/94 52. panta 2. punkta d) apakšpunktu (
1
), saskaņā ar kuru Eiropas Savienības preču zīmi atzīst par spēkā neesošu, ja šīs preču zīmes izmantošana var tikt aizliegta saskaņā ar agrākām rūpnieciskā īpašuma tiesībām (
2
). Pamatojot savu pieteikumu par spēkā neesamības atzīšanu, tā atsaucās uz 1997. gada 4. martā reģistrētu Spānijas dizainparaugu.
Tā kā ar EUIPO Apelācijas piektās padomes 2019. gada 7. janvāra lēmumu tās pieteikums par spēkā neesamības atzīšanu tika noraidīts, pamatojoties uz agrākā dizainparauga reģistrācijas termiņa izbeigšanos 2017. gada 22. maijā, Style & Taste cēla prasību Vispārējā tiesā, lūdzot atcelt šo lēmumu.
Vispārējā tiesa spriedumā pirmo reizi nosprieda, ka pieteikums par Eiropas Savienības preču zīmes atzīšanu par spēkā neesošu, kas pamatots ar Regulas Nr. 40/94 52. panta 2. punktu, ir jānoraida gadījumā, ja datumā, kad EUIPO lemj par šo pieteikumu, vairs nav izpildīti nosacījumi šīs preču zīmes izmantošanas aizliegumam. Līdz ar to tā prasību noraida.
Vispārējās tiesas vērtējums
Vispirms Vispārējā tiesa atgādina, ka Regulas Nr. 40/94 tiesību normas ir jāinterpretē atbilstoši prioritātes principam, saskaņā ar kuru agrākām tiesībām ir prioritāte attiecībā pret vēlāk reģistrētām preču zīmēm.
Pēc tam Vispārējā tiesa norāda, pirmkārt, ka tagadnes formas lietojums Regulas Nr. 40/94 52. pantā liek domāt, ka EUIPO ir jāpārbauda, vai nosacījumi Eiropas Savienības preču zīmes atzīšanai par spēkā neesošu saskaņā ar šo tiesību normu ir izpildīti brīdī, kad tas lemj par pieteikumu par spēkā neesamības atzīšanu. Otrkārt, Vispārējā tiesa uzsver, ka no Regulas Nr. 40/94 citu tiesību normu par relatīviem spēkā neesamības pamatiem, un it īpaši tās 56. panta 2. punkta, sistēmas izriet, ka spēkā neesamības atzīšanas pieteikums ir noraidāms, ja ir pārliecinoši konstatēts, ka spēkā neesamības atzīšanas procesa beigās ir beidzis pastāvēt konflikts ar agrāko Eiropas Savienības preču zīmi.
Līdz ar to Vispārējā tiesa uzskata, ka Regulas Nr. 40/94 52. panta 2. punkta d) apakšpunktā paredzēto agrāko rūpnieciskā īpašuma tiesību īpašniekam ir jāpierāda, ka viņš var aizliegt apstrīdētās Eiropas Savienības preču zīmes izmantošanu ne tikai šīs preču zīmes reģistrācijas pieteikuma iesniegšanas vai prioritātes datumā, bet arī datumā, kurā EUIPO lemj par spēkā neesamības atzīšanas pieteikumu. Šajā lietā Vispārējā tiesa konstatē, ka Style & Taste nav nedz apgalvojusi, nedz a fortiori pierādījusi, ka saskaņā ar Spānijas tiesību aktiem ir iespējams aizliegt Eiropas Savienības preču zīmes izmantošanu, balstoties uz Spānijas dizainparaugu, kura reģistrācija ir beigusies. Līdz ar to tā uzskata, ka strīdus preču zīmes izmantošana vairs nevarēja tikt aizliegta, balstoties uz agrāko dizainparaugu, uz kuru apstrīdētā lēmuma pieņemšanas datumā atsaucās Style & Taste.
(
1
)	Padomes Regula (EK) Nr. 40/94 (1993. gada 20. decembris) par Kopienas preču zīmi (OV 1994, L 11, 1. lpp.) (aizstāta ar grozīto Padomes Regulu (EK) Nr. 207/2009 (2009. gada 26. februāris) par Eiropas Savienības preču zīmi (OV 2009, L 78, 1. lpp.), kas pati aizstāta ar Eiropas Parlamenta un Padomes Regulu (ES) 2017/1001 (2017. gada 14. jūnijs) par Eiropas Savienības preču zīmi (OV 2017, L 154, 1. lpp.)).
(
2
)	Regulas (EK) Nr. 40/94 52. panta 2. punkta d) apakšpunkts (tagad – Regulas (ES) 2017/1001 60. panta 2. punkta d) apakšpunkts).